Ar spagnoleg, anvet kastilhaneg a-wechoù, zo ur yezh ganet e rouantelezhioù kozh Kastilha ha Navarra, hag a vez komzet bremañ, ouzhpenn e Spagn, en un ugent stad bennak, dreist-holl en Amerika met ivez en Azia hag Afrika, gant 450 million a dud, pe ouzhpenn 500 million ma konter an dud a ra gantañ evel eil yezh. An eil yezh-vamm eo war-lerch ar sinaeg mandarin hag an eil yezh studiet war-lerch ar saozneg. Yezh ofisiel eo en Aozadur ar Broadoù Unanet. Ur yezh indezeuropek eo, diorroet diwar al latin poblek, gant levezonioù liesseurt (iberek / baskek, keltiek, arabek...)